PATVIRTINTA

Klaipėdos Tauralaukio progimnazijos

direktoriaus 2023 m. rugpjūčio 31 d.

įsakymu Nr. V-63

**KLAIPĖDOS TAURALAUKIO PROGIMNAZIJOS MOKINIŲ MOKYKLOS LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos Tauralaukio progimnazijos (toliau – Progimnazija) mokinių mokyklos lankomumo užtikrinimo tvarkos aprašas (toliau – Tvarkos aprašas) nustato nepilnamečių mokinių, besimokančių pagal pradinio, pagrindinio ugdymo programas (toliau kartu – mokiniai), praleistų mokymosi dienų ir (ar) pamokų pateisinimo galimybes, informavimo apie neatvykimą į Progimnaziją laiką ir būdus, Progimnazijos veiksmus užtikrinant punktualų ir reguliarų mokyklos lankymą.

2. Tvarkos aprašo paskirtis – padėti užtikrinti Lietuvos Respublikos švietimo įstatymo 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą.

3. Mokyklos nelankymas Tvarkos apraše suprantamas kaip mokinio neatvykimas į Progimnaziją, nedalyvavimas pamokoje (ar jos dalyje), kuri privaloma pagal Progimnazijos pamokų tvarkaraštį, ar kitame privalomame ugdymo proceso užsiėmime.

4. Tvarkos apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

5. Mokinio neatvykimas į Progimnaziją, nedalyvavimas pamokoje (ar jos dalyje) gali būti pateisintas dėl šių priežasčių:

5.1. ligos ar apsilankymo pas gydytoją:

5.1.1. ne daugiau nei 5 mokymosi dienas per kalendorinį mėnesį gali pateisinti mokinio tėvai (globėjai, rūpintojai) (toliau – Tėvai); pranešimu elektroniniame dienyne arba žinute telefonu informuoja klasės vadovą;

5.1.2. mokiniui praleidus daugiau nei 5 mokymosi dienas per kalendorinį mėnesį, Tėvai pranešimu elektroniniame dienyne arba žinute telefonu informuoja klasės vadovą ir pateikia vaiko ligą pagrindžiančią informaciją;

5.2. kitų svarbių asmeninių priežasčių, Tėvų prašymu pateisinamos ne daugiau nei 5 mokymosi dienos 1–8 klasėse per pusmetį;

5.3. Progimnazijos direktoriaus įsakymu gali būti pateisinta ir daugiau mokymosi dienų dėl objektyvių ir pagrįstų priežasčių Tėvams pateikus rašytinį prašymą ir pagal galimybes pagrindžiančių tai dokumentų kopijas;

5.4. dėl svarbių asmeninių priežasčių Progimnazija pateisina ne daugiau kaip 7 pavienes pamokas per pusmetį 1–8 klasėse. Tėvai pranešimu elektroniniame dienyne arba žinute telefonu informuoja klasės vadovą, kai mokinys nedalyvauja pavienėse pamokose. Išimties atveju, Tėvams nurodžius pavienių pamokų nelankymo priežastis, gali būti pateisinta ir daugiau pamokų;

5.5. nepalankių oro sąlygų, įvykių, susijusių su visuomeniniu ar kitu transportu, kuriuo mokinys vyksta į Progimnaziją, eismo sutrikimų ar kitų nenugalimos jėgos (*force majeure*) aplinkybių;

5.6. mokinio dalyvavimo sporto varžybose, olimpiadoje ir / ar kitame ugdomajame renginyje (toliau – renginys), kuris organizuojamas Progimnazijos arba kitų institucijų ar įstaigų. Jei renginį organizuoja ne Progimnazija, o kita institucija ar įstaiga, nepilnamečio mokinio Tėvai dėl dalyvavimo renginyje Progimnazijos direktoriui ar jo įgaliotam asmeniui turi pateikti prašymą dėl praleistų pamokų pateisinimo (prie prašymo pridedamos jį pagrindžiančių dokumentų kopijos) iki renginio arba ne vėliau kaip kitą darbo dieną po jo arba renginį organizuojanti institucija, ar įstaiga turi pateikti oficialią informaciją apie mokinio dalyvavimą renginyje iki renginio arba ne vėliau kaip kitą darbo dieną po jo;

5.7. Tėvų prašymu Progimnazijos direktoriaus įsakymu mokiniui suteikus poilsio dienas už atstovavimą Progimnazijai varžybose, konkursuose, olimpiadose per atostogas, savaitgalio ar švenčių dienomis; taip pat suteikus laisvą nuo pamokų laiką pasiruošti dalyvauti šalies ir tarptautinėse olimpiadose, varžybose;

5.8. mokinio tikslinio kvietimo atvykti į valstybinę ar savivaldybės instituciją ar įstaigą (pvz., pedagoginę psichologinę tarnybą, Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos (toliau – Tarnyba) ar jos įgaliotą teritorinį skyrių, teismą ir kt.), mokinio Tėvams informavus klasės vadovą pranešimu elektroniniame dienyne arba žinute telefonu;

5.9. dėl atsiradusių sveikatos sutrikimų mokiniui esant Progimnazijoje (pamokų tvarkaraštyje nustatytu laikotarpiu). Visuomenės sveikatos specialistas apie išleistą mokinį dėl sveikatos sutrikimo informuoja klasės vadovą.

**III SKYRIUS**

**INFORMAVIMAS APIE NEATVYKIMĄ Į MOKYKLĄ**

6. Tėvai, veikdami išimtinai geriausiais vaiko interesais, privalo:

6.1. pranešimu elektroniniame dienyne arba žinute telefonu informuoti klasės vadovą ne vėliau kaip iki tos dienos pamokų pradžios, kurią mokinys negali atvykti į mokyklą ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos;

6.2. pranešimu elektroniniame dienyne arba žinute telefonu klasės vadovui pranešti, kad dėl vaiko ligos buvo kreiptasi į asmens sveikatos priežiūros įstaigą, jei mokinys dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas.

7. Mokytojai privalo:

7.1. fiksuoti mokinio nebuvimą pamokoje iki pamokos pabaigos elektroniniame dienyne;

7.2. apie dėl svarbių priežasčių išleidžiamą iš pamokos mokinį informuoti direktoriaus pavaduotoją ugdymui.

8. Klasės vadovai privalo:

8.1. tą pačią dieną informuoti mokinio Tėvus apie jų vaiko neatvykimą į Progimnaziją ar nedalyvavimą pamokoje, jei Tėvai apie tai nepraneša;

8.2. informuoti nepilnamečio mokinio Tėvus apie jų vaiko išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos.

9. Dėl objektyvių priežasčių nesant klasės vadovui, Tėvus informuoja klasių grupę kuruojantis direktoriaus pavaduotojas ugdymui.

**IV SKYRIUS**

**PRIEMONĖS MOKYKLOS LANKOMUMUI UŽTIKRINTI**

10. Progimnazijoje stebimas mokinių mokyklos (pamokų) lankymas, analizuojamos mokyklos nelankymo priežastys, priimami sprendimai dėl mokyklos lankymo gerinimo.

11. Jei mokinys pažeidžia pareigą punktualiai ir reguliariai lankyti mokyklą, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį mokinys praleidžia daugiau mokymosi dienų, nei numatoma Tvarkos aprašo 5.1.1, 5.2, 5.4. papunkčiuose, arba nėra informacijos ir pagrindžiančių dokumentų dėl kitų Tvarkos aprašo 5 punkte nurodytų priežasčių nelankyti mokyklos (pamokų), klasės vadovas įspėja mokinį ir Tėvus bei juos informuoja apie Tvarkos aprašo 12–15 punktuose nustatytus galimus Progimnazijos veiksmus, jei mokinys einamųjų mokslo metų metu pakartotinai pažeis šią mokinio pareigą.

12. Jei mokinys einamųjų mokslo metų eigoje pakartotinai pažeidžia mokinio pareigą – punktualiai ir reguliariai lankyti mokyklą, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, įvertinus pažeidimų aplinkybes ir apimtis, mokinio mokyklos nelankymo klausimas Progimnazijoje nustatyta tvarka gali būti teikiamas nagrinėti Progimnazijos vaiko gerovės komisijoje (toliau – VGK).

13. Jei mokinys po jo mokyklos nelankymo klausimų nagrinėjimo Progimnazijos VGK ir teikiant jos rekomenduotą švietimo pagalbą einamųjų mokslo metų eigoje nevykdo pareigos – punktualiai ir reguliariai lankyti mokyklą, be pateisinamos priežasties nepraleisti pamokų ir kitų privalomų ugdymo proceso užsiėmimų – Progimnazijos direktorius VGK siūlymu kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo Tėvams skyrimo.

14. Progimnazija, turėdama pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į Klaipėdos apskrities vaiko teisių apsaugos skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo.

15. Jei mokinys nelankė mokyklos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, Progimnazija, išnaudojusi visas švietimo pagalbos mokiniui teikimo galimybes, gali kreiptis į vaiko nuolatinės gyvenamosios vietos savivaldybės vykdomąją instituciją su prašymu dėl vaiko minimalios priežiūros priemonių skyrimo.

**V SKYRIUS**

**BAIGIAMOSIOS NUOSTATOS**

16. Progimnazija, rengdama mokinių mokyklos lankomumo užtikrinimo tvarką ar nustatydama mokinių mokyklos lankomumą užtikrinančias normas kituose mokyklos vidaus teisės aktuose, sudarydama ar keisdama mokymo sutartis, vadovaujasi Tvarkos aprašu. Mokinių mokyklos lankomumo užtikrinimo tvarką tvirtina Progimnazijos direktorius, suderinęs su Progimnazijos taryba. Mokinių mokyklos lankomumo užtikrinimo tvarka skelbiama viešai Progimnazijos interneto svetainėje.

17. Su mokinių mokyklos lankomumo užtikrinimo tvarka Progimnazija supažindina mokinius, mokinių Tėvus, mokytojus, švietimo pagalbos specialistus, kitus už mokinių lankomumo užtikrinimą mokykloje atsakingus asmenis Progimnazijoje nustatyta tvarka.

18. Mokinių, jų Tėvų pateikti pranešimai, informacija dėl mokinių praleistų mokymosi dienų ir (ar) nedalyvavimo pamokose pateisinimo kaupiami 1–8 kl. iki pusmečio pabaigos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_